**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.05.2020, ora 08.00 – 20.05.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.05.2020, ora 07.00**

**RÂURI**

**Debitele au fost, în general, staţionare**, exceptând cursurile inferioare ale Someșului, Mureșului și Prutului, unde au fost în creștere prin propagare, și râurile din bazinele hidrografice Vișeu, Iza, Tur, Lăpuș, bazinul mijlociu și inferior al Someșului, cursul mijlociu al Mureșului, cursurile inferioare ale Crasnei, Barcăului și Crișurilor, unde au fost în scădere.

Creșteri de niveluri și debite ca urmare a precipitaţiilor slabe căzute în interval, izolat sub formă de aversă, s-au înregistrat pe unele râuri mici din bazinele hidrografice: Bârzava, Moravița, Caraș, Blahnița, Drincea, Desnățui, Jiu și pe unii afluenți ai Oltului inferior.

Debitele se situează la valori cuprinse între 30 – 90% din normalele lunare, mai mici (sub 30% din normalele lunare) pe râurile din bazinele: Crasna, Barcău, Crișul Negru, Crișul Alb, Arieș, Târnave, Ampoi, Timiș, Bârzava, Moravița, Caraș, Nera, Cerna, Ialomița (exceptând Prahova), bazinul superior al Argeşului, pe afluenţii Oltului și Jiului inferior, Siret (exceptand bazinul superior și mijlociu al Bistriţei) și pe cursul superior al Prutului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în creștere** ca urmare a precipitațiilor prevăzute și propagării, exceptând cursurile inferioare ale râurilor: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Vedea, Argeș, Ialomița, Buzău, Trotuș, Bistrița, Moldova, Suceava, Bârlad, cursul Siretului, cursul superior și mijlociu al Prutului și afluenții acestui sector, unde vor fi relativ staționare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale și creșteri importante de niveluri și debite pe unele râuri din zonele de deal și munte din jumătatea de sud a țării, în special din Oltenia și zona Carpaților Meridionali, ca urmare a precipitațiilor mai însemnate prevăzute sub formă de aversă, cu caracter torențial.

**DUNĂRE**

**Debitul la intrarea în ţară (secţiunea Baziaş) în intervalul 19 – 20.05.2020 a fost staționar, având valoarea de 3350 m3/s**, sub media multianuală a lunii mai (7250 m3/s).

În aval de Porţile de Fier debitele au fost în creștere pe sectorul Gruia – Corabia și în scădere pe sectorul Tr. Măgurele - Tulcea.

**Debitul la intrarea în ţară (secţiunea Baziaş) va fi în creștere ușoară (3400 m3/s).**

În aval de Porţile de Fier, debitele vor fi în uşoară creştere pe sectorul Gruia – Zimnicea și în scădere pe sectorul Giurgiu– Tulcea.

**2.** **Situaţia meteorologică în intervalul 19.05.2020, ora 09.00 –20.05.2020, ora 06.00**

**Administraţia Naţională de Meteorologie** (A.N.M.) a emis la 19.05.2020, la ora 13:30, **Atenționarea Meteorologică nr. 44**, conform căreia:

**- INFORMARE METEOROLOGICĂ:** „*În intervalul 19 mai, ora 13:30 – 21 mai, ora 21:00, în cea mai mare parte a țării vor fi perioade de timp în care instabilitatea atmosferică va fi accentuată. Aceasta se va manifesta prin averse ce vor avea și caracter torențial, frecvente descărcări electrice, intensificări de scurtă durată ale vântului și pe arii restrânse vijelii și căderi de grindină.În intervale scurte de timp sau prin acumulare, cantitățile de apă vor depăși 15...25 l/mp și pe arii restrânse 30...35 l/mp.”*

**- COD GALBEN:** „*În intervalul 19 mai, ora 21:00 – 20 mai, ora 08:00, în Oltenia, sudul Banatului și în vestul Carpaților Meridionali vor fi perioade cu instabilitate atmosferică accentuată ce se va manifesta prin descărcări electrice, vijelii, grindină și averse ce vor avea și caracter torențial. Cantitățile de apă vor depăși 25...30 l/mp.”*

**- COD GALBEN:** „*În intervalul 20 mai, ora 08:00 – 21 mai, ora 18:00, în Oltenia, Banat, Muntenia, Dobrogea și în cea mai mare parte a Transilvaniei și Moldovei vor fi perioade cu instabilitate atmosferică accentuată ce se va manifesta prin frecvente descărcări electrice, vijelii, intensificări ale vântului cu viteze în general de 60...70 km/h, grindină și averse torențiale. În intervale scurte de timp sau prin acumulare, se vor înregistra cantități de apă ce vor depăși 25...30 l/mp și local 40...60 l/mp, cu precădere în Oltenia și în zona Carpaților Meridionali.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către toate prefecturile țării (42 prefecturi) *- INFORMARE* *METEOROLOGICĂ;*

- către prefecturile județelor: *ALBA, ARGEŞ, BACĂU, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, ILFOV, MEHEDINŢI, MUREŞ, NEAMŢ, OLT, PRAHOVA, SIBIU, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (33 prefecturi) - COD GALBEN.*

**ÎN ŢARĂ**

Vremea a fost caldă pentru această dată în cea mai mare parte a țării. Cerul a fost variabil, cu unele înnorări pe parcursul zilei în sudul și sud-vestul țării și doar izolat au fost averse, în primele ore ale intervalului în Muntenia, unde au fost și descărcări electrice, iar după orele amiezii și în Banat, Crișana și Transilvania. Spre seară și în cursul nopții, gradul de instabilitate atmosferică a fost în creștere și accentuare, la început în regiunile sud-vestice, apoi și în cele sudice, centrale și estice. Astfel, s-au semnalat averse și frecvente descărcări electrice, în Oltenia, local în Muntenia, Banat și Crișana și izolat în rest. Pe raza județului Caraș-Severin au fost consemnate căderi de grindină. Vântul a suflat slab și moderat, cu unele intensificări pe crestele Carpaților Orientali, dar de scurtă durată și în timpul ploilor. Temperaturile maxime au fost cuprinse între 17 grade la Sulina și 31 de grade la Slobozia și Focșani. La ora 06.00, se înregistrau valori termice cuprinse între 10 grade la Miercurea Ciuc și 20 de grade la Bârlad și Râmnicu Sărat.

***Observații:*** *începând de ieri dimineață de la ora 06.00 au fost în vigoare 4 atenționări cod galben pentru fenomene meteorologice periculoase imediate, emise după cum urmează: 2 de CNPM pentru Muntenia, 1 de SRPV Constanța și 1 de SRPV Timișoara.*

**LA BUCUREŞTI**

Vremea a fost caldă pentru această dată. Cerul a fost variabil, cu înnorări temporar accentuate noaptea, când în unele cartiere s-au semnalat ploi slabe de scurtă durată. Vântul a suflat slab și moderat. Temperatura maximă a fost de 27 de grade la Băneasa și 28 de grade la Afumați și Filaret, iar la ora 06 se înregistrau 18 grade la Băneasa și 19 grade la Afumați și Filaret.

**3. Prognoza meteorologică în intervalul 20.05.2020, ora 09.00 –21.05.2020, ora 09.00**

**ÎN ŢARĂ**

**Vremea va fi în general instabilă în cea mai mare parte a țării și se va răci. Cerul va avea înnorări temporar accentuate și vor fi perioade în care se vor semnala frecvente descărcări electrice, vijelii, intensificări ale vântului cu viteze în general de 60...70 km/h, grindină și averse torențiale, cu precădere în Oltenia, Banat, Muntenia, Dobrogea și în cea mai mare parte a Transilvaniei și Moldovei. În intervale scurte de timp sau prin acumulare, se vor înregistra cantități de apă ce vor depăși 25...30 l/mp și local 40...60 l/mp, mai ales în Oltenia și în zona Carpaților Meridionali.** Temperaturile maxime se vor încadra, în general, între 16 și 26 de grade, iar minimele vor fi cuprinse între 5 și 16 grade.

**LA BUCUREŞTI**

**Vor fi perioade cu instabilitate atmosferică accentuată, ce se va manifesta prin descărcări electrice, intensificări ale vântului, vijelii și averse ce vor avea și caracter torențial. În intervale scurte de timp sau prin acumulare cantitățile de apă vor depăși, în medie, 10...15 l/mp și izolat 25 l/mp. Vor fi condiții de grindină.** Temperatura maximă, mai coborâtă față de ziua precedentă, se va situa în jurul valorii de 25 de grade, iar cea minimă va fi de 12...13 grade.

1. ***CALITATEA APELOR***

**2.1. Pe fluviul Dunărea**

***Agenția pentru Protecția Mediului Constanța*** informează despre producerea unei poluări accidentale cu hidrocarburi a apei fluviului Dunărea, la 19.05.2020. Aceasta a fost observată de Căpitănia portului Cernavodă pe o suprafață de aproximativ 500 m/25 m, în zona localității Cernavodă (la km 303), județul Constanța. S-a constatat că poluatorul este nava ST Nicola sub pavilion Bulgaria. Se va reveni cu informații.

**2.2. Pe râurile interioare**

***Administrația Națională Apele Române*** informează că în urma unei sesizări primite la S.G.A. Alba, în ziua de 19.05.2020, la ora 12:00, privind modificarea aspectului apei pârâului Daia (culoare alb-lăptoasă, miros puternic de canal), afluent de dreapta al râului Secaș, în zona localității Daia Română, județul Alba, la fața locului s-au deplasat reprezentanții S.G.A. Alba pentru investigații și pentru prelevare de probe de apă.

La deplasarea pe teren s-au constatat următoarele:

- pe pârâul Daia apa este parțial tulbure, având culoarea alb-lăptoasă, fără spumare, debitul scăzut și miros de canal;

- după confluența cu pârâul Valea Bisericii, în aval de stația de epurare dezafectată, apa pârâului Daia prezintă aceleași caracteristici alterate.

S-au recoltat trei probe de apă.

Nu s-au identificat probleme vizibile la rețeua de canalizare comunală. Reprezentantul SC Apa CTTA SA – Sucursala Sebeș a inspectat stațiile de pompare aferente sistemului de canalizare și nu a constatat nereguli de funcționare.

Se vor continua investigațiile pe teren pentru a identifica sursele de poluare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 18.05.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Națonala de Mediu – Comisariatul Județean Constanța*** informează că în data de 19.05.2020 I.S.U. Constanța a anunțat un incendiu de gunoi menajer în localitatea Ciocârlia, județul Constanța.

***Agenția pentru Protecția Mediului Teleorman*** informează că, în urma unor sesizări ale cetățenilor la numărul unic de urgență 112, la data de 19.05.2020, la ora 23:40, privind prezența unor substanțe necunoscute cu miros persistent, în zona de sud-est a municipiului Alexandria, județul Teleorman, reprezentanții I.S.U. Teleorman și A.P.M. Teleorman s-au deplasat pe teren pentru identificarea substanțelor, intervenție și prelevări de probe. Se va reveni cu informații.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.05.2020-19.05.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

***Garda Națonala de Mediu – Comisariatul Municipiului București*** informează despre producerea unui incendiu de deșeuri la SC KMG Line Auto Center SRL, din municipiul București (șos. Viilor, nr.14, sector 5), la data de 18.05.2020, ora 17:00. S-a constatat că pe o suprafață de cca. 200 mp au ars 6 anvelope uzate, elemente de caroserie de la 4 autovehicule și deșeuri din plastic, iar un arbore a fost afectat de fum. Incendiul s-a manifestat cu degajări masive de fum. Nu se cunoaște cauza care a dus la aprinderea focului. Incendiul a fost stins în jurul orei 18:30 de I.S.U. București-Ilfov, care a intervenit cu autospeciale cu apă.

Suprafața unde au fost depozitate deșeurile, care au ars, nu era betonată, era parțial amenajată cu pietriș.

Societatea a fost sancționată, conform Legii 211/2011, art. 22, alin. (1) și HG 170/2004, art. 8, cu amendă în valoare de 50.000 lei.

**DIRECȚIA DE COMUNICARE, TRANSPARENȚĂ ȘI IT**